Dié TV-sjefs kook nie net in die kombuis nie | SARIE
FOTO Instagram / @gordonramsay
Een is bekend as die kaal sjef en die ander as die gillende sjef wat jou goed kan slegsê. En nóú gaan sjefs Gordon Ramsay en Jamie Oliver albei vir 'n vyfde keer pa word.
In 'n onderhoud op The Late Late Show met James Corden het Gordon aangekondig dat sy vrou, Tana, hul vyfde kind verwag. Die paartjie is al 20 jaar getroud en het reeds vier kinders, Megan (18), 'n tweeling, Jack en Holly (16), en Tilly (14). Die baba, ook 'n dogtertjie, sal in September haar opwagting maak.
"Ek is nogal bekommerd, vier dogters! Vier sestiende verjaardae, vier kêrels, vier troues!" het Gordon skertsend gesê.
Jamie Oliver en sy vrou, Jools, verwag ook hul vyfde baba. Die paartjie het drie dogters, Poppy Honey (14), Daisy Boo (12) en Petal Blossom (6), en 'n seun, Buddy Bear (5). Wonder wat hul vyfde kind se naam gaan wees? Rose Bush of Sir Wolf?
Jamie en Jools is nie al bekendes wat hul kinders vreemde name gee nie. Klik hier om ander bekende baba's se name te hoor.